Spoštovani abonenti, cenjeno občinstvo!

Ob zaključku jubilejne, 30. sezone Zlatega abonmaja je pred vrati že nova izdaja naših mednarodnih ciklov. S posebno prizadevnostjo smo pri njenem načrtovanju združili vrednote, za katere verjamemo, da lahko zaokrožijo in oplemenitijo vsakdan ter se pomembno in smiselno uglasijo z vami, spoštovani ljubitelji glasbe, in z vašimi stremljenji po umetniških doživetjih. Odločno smo vztrajali pri ponudbi vrhunske programske sheme in pripravili bogat koncertni program, ki odzvanja dogajanje na svetovnih odrih.

Gostujoči orkestri, predstavniki različnih evropskih glasbenih tradicij, pripravljajo izbor klasičnega simfoničnega repertoarja in obljubljajo izjemne poustvaritve. V Zlati abonma prihajajo z nekaterimi najprodornejšimi glasbenimi osebnostmi našega časa.

Odprtje cikla bo pripadlo Bamberškim simfonikom s pianistom superlativov, Daniilom Trifonovom, pod vodstvom glavnega dirigenta Jakuba Hrůše, ki je svoj mednarodni uspeh nedavno okronal z imenovanjem za glasbenega direktorja Kraljeve opere v Covent Gardnu. Simfonični orkester iz Antwerpna bo pri nas premierno gostoval v družbi izjemnih glasbenic: južnokorejske dirigentke Shiyeon Sung in njene rojakinje, Bomsori Kim, trenutno ene najbolj iskanih violinistk v svetovnem merilu. Z glavnim dirigentom Luzernskega simfoničnega orkestra, profiliranim in vsestranskim Michaelom Sanderlingom, se v Ljubljano vrača zvezdniški violončelist Gautier Capuçon. Violinist in spletna osebnost Ray Chen, znanilec nove generacije klasičnega glasbenika, ki s svojim globalnim dosegom navdušuje milijone ljubiteljev glasbe, bo nastopil z Orkestrom italijanske Švice in navdihujočo norveško dirigentko mlajše generacije, Tabito Berglund. Po desetih letih se v Zlatem abonmaju ponovno veselimo nastopa Nemškega simfoničnega orkestra iz Berlina, tokrat v družbi grammyjevca Gila Shahama, sijajnega violinista, gosta najprestižnejših odrov, ter maestra Davida Robertsona, dirigenta vsesplošnega ugleda. Za zaključek orkestrskega cikla, ob nastopu Orkestra Residentie iz Haaga, pa pričakujemo vzneseno izvedbo glasbenega partnerstva vzhajajočih zvezd, pianistke Isate Kanneh-Mason in dirigentke Ruth Reinhardt.

Z enako brezkompromisno ambicijo oblikovanja vrhunskega koncertnega sporeda smo se lotili tudi snovanja Srebrnega abonmaja. Začenjamo z Emily Pogorelc, ameriško sopranistko slovenskih korenin, ki je na gala koncertu opernih arij že očarala Gallusovo dvorano. Tokrat bo nastopila z Godalnim kvartetom Simfoničnega orkestra Bavarskega radia. Nadaljujemo s praznikom violončela – v sodelovanju s Cellofest Ljubljana in Lisztovim inštitutom Ljubljana pripravljamo recital osupljivega virtuoza, Istvána Várdaia. Brata Lucas in Arthur Jussen sta med najbolj iskanimi klavirskimi dueti našega časa. Bržčas najpomembnejša nizozemska ambasadorja klasične glasbe občinstvo nagovarjata s prezenco, polno zanosne energije, in s skorajda simbiotičnim igranjem. Orgelski recital v tej sezoni predstavlja izjemnega gosta; Olivier Latry je titularni organist ikonične stolnice Notre-Dame v Parizu in občudovan kot genialen improvizator brezmejne domišljije. Karizmatični Simon Trpčeski, glasbenik zavidljivega slovesa in domače ime pri ljubiteljih vrhunskega pianizma, pripravlja dolgo pričakovano vrnitev v Srebrni abonma. In za konec, vokalni fenomen svetovnega formata – skupina VOCES8 vse od svoje ustanovitve leta 2005 navdušuje z nadčutnimi koncertnimi izvedbami, ki presegajo žanrske omejitve ter dosegajo najširše in najraznovrstnejše množice poslušalcev.

Z iskreno radostjo vam na naslednjih straneh predstavljamo podrobnosti sporeda prihajajoče sezone in vas vabimo, da se nam pridružite v dveh vznemirljivih koncertnih ciklih uglednih mednarodnih gostov.

mag. Aleš Drenik

*vodja programa resne glasbe*

1. ZLATI

Petek, 25. oktobra 2024, ob 20. uri

Gallusova dvorana

**Bamberški simfoniki**

*Bamberger Symphoniker*

Dirigent: **Jakub Hrůša**

Solist: **Daniil Trifonov** *klavir*

Program:

Ludwig van Beethoven, *Simfonija št. 4 v B-duru, op. 60*

\*

Sergej Rahmaninov, *Variacije na Paganinijevo temo, op. 43*

Leoš Janáček, *Taras Bulba, rapsodija za orkester*

Srednjeevropski orkester izrazito češko-nemškega pedigreja Bamberški simfoniki, osnovan leta 1946, izvira iz nekdanje praške Nemške filharmonije – od leta 2016 pa ponovno gradi most k svojim zgodovinskim koreninam z glavnim dirigentom, Čehom Jakubom Hrůšo, ki bo med drugim leta 2025 nastopil mesto glasbenega direktorja Kraljeve opere London. Uglašeno in navdihujoče partnerstvo, ki daje orkestru značilno zvočno barvo, odzvanja v številnih priznanjih, kot je nagrada mednarodne klasične glasbe ICMA za simfonično glasbo 2023.

Z orkestrom se v Ljubljano vrača eden najbolj vročih pianistov zadnjega desetletja, grammyjevec Daniil Trifonov, ki bo svojo interpretativno zrelost, tonsko rahločutnost in osupljivo zvočnost razgrnil v Rahmaninovih variacijah na temo iz Paganinijevega znamenitega Caprice št. 24. Mednarodno začrtani program, iz katerega odseva nacionalna barvitost izvajalcev, dopolnjujeta Beethovnova bržkone najbolj vedra simfonija ter Janáčkova vznemirljiva, strastna in nepredvidljiva orkestrska rapsodija.

2. ZLATI

Ponedeljek, 11. novembra 2024, ob 20. uri

Gallusova dvorana

**Simfonični orkester iz Antwerpna**

*Antwerp Symphony Orchestra*

Dirigentka: **Shiyeon Sung**

Solistka: **Bomsori Kim** *violina*

Program:

August de Boeck, *Dahomejska rapsodija (Rhapsodie Dahoméenne)*

Max Bruch, *Koncert za violino in orkester št. 1 v g-molu, op. 26*

\*

Antonín Dvořák, *Simfonija št. 6 v D-duru, op. 60*

Simfonični orkester iz Antwerpna, rezidenčni orkester ikonične Dvorane kraljice Elizabete, je z desetletji postal prepoznaven glasnik flamskega pristaniškega mesta diamantov. Svoje poslanstvo kulturnega ambasadorja Belgije uresničuje z značilno toplino zvoka in slogovno prilagodljivostjo, s posebnim poudarkom na flamski glasbeni dediščini, kar odraža tudi program, ki napoveduje briljantno orkestrirano Dahomejsko rapsodijo flamskega skladatelja Augusta de Boecka, postavljeno ob bok Dvořákovi Šesti, znanilki skladateljeve zrelosti in hkrati njegovi vstopnici v prostrani simfonični svet.

Orkester bo v Ljubljani premierno gostoval v družbi izjemnih glasbenic: pod taktirko prve ženske zmagovalke prestižnega tekmovanja Sir Georg Solti (2006), Shiyeon Sung, hkrati tudi prve južnokorejske dirigentke, ki ji je uspel skok na odre velikih mednarodno priznanih orkestrov; ter violinistke Bomsori Kim, lavreatinje najprestižnejših tekmovanj (med drugimi Čajkovskega in kraljice Elizabete). Ekskluzivna umetnica za založbo Deutsche Grammophon se bo ljubljanskemu občinstvu prvič predstavila z Bruchovim priljubljenim violinskim koncertom vznesene melodike in strastne orkestracije.

3. ZLATI

Sreda, 11. decembra 2024, ob 20. uri

Gallusova dvorana

**Luzernski simfonični orkester**

*Luzerner Sinfonieorchester*

Dirigent: **Michael Sanderling**

Solist: **Gautier Capuçon** *violončelo*

Blaž Arnič, *Memento mori*

Dmitrij Šostakovič, *Koncert za violončelo in orkester št. 1 v Es-duru, op. 107*

\*

Franz Schubert, *Simfonija št. 9 v C-duru, D. 944, »Velika«*

Luzernski simfonični orkester (1805), najstarejši, z mednarodno karizmo oplemeniteni švicarski orkester, tudi prejemnik nagrade Evropske kulturne fundacije 2023, uspešno spaja več kot 200-letno tradicijo in inovacijo.

Njegova pregovorno švicarska natančnost in pozornost do podrobnosti sta pisani na kožo profiliranemu Michaelu Sandrelingu, maestru najvišjih glasbenih in tehničnih standardov ter od leta 2021 glasbenemu direktorju orkestra. Glasbenikom se bo kot solist pridružil sloviti Gautier Capuçon, ambasador violončela 21. stoletja in večkratni prejemnik prestižne nagrade Echo Klassik, čigar izrazno muzikalnost in razkošno virtuoznost plemeniti violončelo iz leta 1701 beneškega mojstra Mattea Goffrillera.

Uravnoteženo zasnovani program, ki ga uvede Arničev s potezami novoromantičnega realizma prepojeni opomnik smrtnosti sooča dva glasbena svetova: medtem ko Schubertova edinstvena melodioznost naznanja emocionalnost in skrivnostnost nastajajočega glasbenega romantizma, pa Šostakovičevi negotovost in čustvena ambivalentnost razgrinjata bolečino, upanje in sanje povojnega obdobja.

4. ZLATI

Nedelja, 16. februarja 2025, ob 20. uri

Gallusova dvorana

**Orkester italijanske Švice**

*Orchestra della Svizzera italiana*

Dirigentka: **Tabita Berglund**

Solist: **Ray Chen** *violina*

Ludwig van Beethoven, *Uvertura Egmont, op. 84*

Peter Iljič Čajkovski, *Koncert za violino in orkester v D-duru, op. 35*

\*

Antonín Dvořák, *Simfonija št. 7 v d-molu, op. 70*

V Ljubljani bomo lahko pozdravili tudi Orkester italijanske Švice, enega osrednjih nosilcev glasbene kulture v Švici. Skozi bogato, skoraj stoletno tradicijo delovanja se je orkester kalil pod zvenečimi imeni, kot so Richard Strauss, Hindemith, Stravinski, Berio idr.; imenitni družbi pa se bo tokrat pridružila ena najobetavnejših in najbolj nadarjenih mladih dirigentk mlajše generacije, Tabita Berglund, v prihajajoči sezoni glavna gostujoča dirigentka Simfoničnega orkestra iz Detroita, ki navdušuje z mladostno energijo, muzikalno občutljivostjo in jasno izraznostjo.

Zvezdniško prežarjen večer bo dopolnil vrhunski Ray Chen, glasbenik globalnega dosega ter prvonagrajenec tekmovanj Yehudija Menuhina in kraljice Elizabete, ki z inovativnim pristopom na novo opredeljuje pomen klasičnega glasbenika 21. stoletja; svojo odličnost bo razgrnil v virtuoznem, z domiselno melodiko in bogato rusko orkestracijo podčrtanem koncertu Čajkovskega. Romantično, nacionalno razvejano programsko noto bosta zaokrožila Beethovnov dramatični postulat kulturnega boja proti francoskemu zatiranju ter Dvořákova tragična in vznemirljiva mojstrovina, ki je skladatelju prinesla dokončen preboj na mednarodni glasbeni zemljevid.

5. ZLATI

Nedelja, 9. marca 2025, ob 20. uri

Gallusova dvorana

**Nemški simfonični orkester iz Berlina**

*Deutsches Symphonie-Orchester Berlin*

Dirigent: **David Robertson**

Solist: **Gil Shaham** *violina*

Lili Boulanger, *Nekega pomladnega jutra (D'un matin de printemps)*

Erich Wolfgang Korngold, *Koncert za violino in orkester v D-duru, op. 35*

\*

Nikolaj Rimski-Korsakov, *Šeherezada, simfonična suita, op. 35*

Izvorno radijski orkester, danes pa eden nepogrešljivih glasbenih sestavov v Berlinu, Nemški simfonični orkester iz Berlina, nagovarja najširše občinstvo z neobičajnimi in inovativnimi koncepti, ki presegajo standardne okvire klasičnih koncertnih dogodkov. Skoraj osem desetletij zgodovine orkestra, dobitnika grammyja 2011, so zaznamovali nekateri najvidnejši dirigenti (Maazel, Aškenazi, Nagano …), v Ljubljani pa bodo Berlinčani zaigrali pod taktirko glasbenega vizionarja in grammyjevca 2019 Davida Robertsona.

Dramaturško bogati sporedi, zapisani v DNK orkestra, postavljajo temeljni kamen dogmi prihodnosti: idejo »nobenega programa brez skladateljice« uresničuje glasba genialne, a skoraj prezrte Lili Boulanger, ki bo zazvenela ob boku bleščeče barvite Šeherezade. Ob tem bo v Zlatem abonmaju debitiral virtuoz nešteto superlativov, imetnik najprestižnejših lovorik, Gil Shaham, ki s projektom Violinski koncerti tridesetih osvetljuje mojstrovine turbulentnega obdobja iz polpreteklosti – med katere sodi tudi Korngoldova, z duhom Hollywooda prežeta uspešnica.

6. ZLATI

Torek, 13. maja 2025, ob 20. uri

**Orkester Residentie iz Haaga**

*Residentie Orkest Den Haag*

Dirigentka: **Ruth Reinhardt**

Solistka: **Isata Kanneh-Mason** *klavir*

Felix Mendelssohn, *Koncertna uvertura Lepa Melusina*

Sergej Prokofjev, *Koncert za klavir in orkester št. 3 v C-duru, op. 26*

\*

Robert Schumann, *Simfonija št. 4 v d-molu, op. 120 (različica l. 1851)*

Pobudnik projekta Symphony 2030, ki z glasbo kot gonilno silo skrbi za boljšo kakovost življenja mednarodne obmorske metropole, je haaški Orkester Residentie, osnovan leta 1904, v svoji zlati, predvojni dobi k sodelovanju pritegnil več imenitnih glasbenikov. Muziciral je pod taktirko Richarda Straussa, Stravinskega, Ravela, Hindemitha, Bartóka in Toscaninija, v Ljubljano pa prihaja pod vodstvom Ruth Reinhardt, ene najbolj dinamičnih dirigentk hitro razvijajoče se mednarodne kariere.

Napovedani program ne zapušča preverjenih okvirov železnega repertoarja: v romantičnem objemu Mendelssohnove uverture, ki razkriva avtorjev občutek za barvno subtilnost, in Schumannovega, v neortodoksnost odetega navala izjemnega ustvarjalnega navdušenja se bohoti zmagoslavni optimizem *Tretjega klavirskega koncerta* Prokofjeva, s katerim je pianistka Isata Kanneh-Mason debitirala na odmevnih BBC Proms 2023. Najstarejša iz izjemne britanske družine vzhajajočih glasbenih zvezd Kanneh-Mason je prepoznavna tudi kot komorna glasbenica, še posebej v duu z bratom, priznanim violončelistom Shekujem.

1. SREBRNI

Sobota, 28. septembra 2024, ob 19.30

Gallusova dvorana

**Emily Pogorelc** *sopran*

**Godalni kvartet Simfoničnega orkestra Bavarskega radia**

Korbinian Altenbereger *violina*; Lorenz Chen *violina*; Benedict Hames *viola*; Jaka Stadler *violončelo*

Hugo Wolf, *Italijanska serenada*

Gustav Mahler / David Philip Hefti, *Pet pesmi na besedila Friedricha Rückerta*

\*

Franz Schubert, *Godalni kvartet št. 14 v d-molu, D 810, »Deklica in smrt«*

Franz Schubert / Aribert Reimann, *Mignon, pesmi na besedila Johanna Wolfganga Goetheja*

Poustvarjalno vodilo četverice članov prestižnega Simfoničnega orkestra Bavarskega radia, združenih v Münchnu iz različnih kulturnih okolij – med njimi je tudi slovenski violončelist Jaka Stadler, sta povezovanje in združevanje najrazličnejših zvočnih svetov in jezikov, z namenom doseči lastno izraznost komornega muziciranja. Repertoar izkušenih glasbenikov je slogovno razvejan, od Bacha do sodobnosti, nove možnosti zvočnega in barvnega niansiranja pa iščejo tudi v umetniškem in komornem poustvarjanju z drugimi umetniki.

Na ljubljanskem gostovanju bo zvok strun oplemenitila sopranistka edinstvenega, kristalno čistega glasu, izjemnih višin in očarljive odrske prezence, Emiliy Pogorelc. Lavreatinja tekmovanja Operalia 2021 navdušuje z bliskovito vzpenjajočo se kariero operne zvezde in niza debije na prestižnih opernih odrih, mdr. v ikonični Metropolitanki v New Yorku.

Širina poustvarjalcev se zrcali v umetniško dognanem, z romantično noto prežetem programu, v osrčju katerega so postavljene razpoloženjsko samosvoje, z izraznostjo kontrastov podčrtane mojstrovine Mahlerja in Schuberta.

2. SREBRNI

Torek, 22. oktobra 2024, ob 19.30

Gallusova dvorana

**István Várdai** *violončelo*

**Zoltán Fejérvári** *klavir*

Zoltán Kodály, *Sonatina za violončelo in klavir*

Johannes Brahms, *Sonata za violončelo in klavir v D-duru, op. 78* *(prir. sonate za violino)*

\*

Johannes Brahms, *Sonata za violončelo in klavir št. 2 v F-duru, op. 99*

Leoš Janáček, *Pravljica za violončelo in klavir*

Dediča velike madžarske glasbene šole odločno korakata po stopinjah velikanov madžarske glasbene preteklosti in navdušujeta v izjemnem poustvarjalnem partnerstvu. Umetniški vodja komornega orkestra Franza Liszta, prejemnik najprestižnejših lovorik (ARD v Münchnu, tekmovanje Čajkovski, glasbeno tekmovanje v Ženevi), István Várdai, je eden redkih izbrancev, ki igrajo na Stradivarijev violončelo iz leta 1673 – s katerim je nekoč navduševala legendarna Jacqueline de Pré. Svetovno slavo je dosegel tudi tehnično brezhibni, a hkrati neustavljivo muzikalni pianist Zoltán Fejérvári, zmagovalec mednarodnega pianističnega tekmovanja v Montrealu in štipendist imenitne fundacije Borletti-Buitoni.

Privlačen program nagovarja z nekaterimi vrhunci za repertoar violončela: medtem ko se Kodályeva značilna madžarskost v Sonatini zgovorno spaja z Debussyjevim impresionizmom, Janáčkova češkost tudi v Pravljici ne taji skladateljeve globoke afinitete do bogate ruske kulture; v objemu nacionalne note pa se bohoti v glasbeno prihodnost pogledujoči in v človeško psiho pronicljivi klasicistični romantik Brahms, ki je prav v svojem komornem opusu uresničil vso prefinjenost elegantnega godala.

V sodelovanju s Cellofest Ljubljana in Lisztovim inštitutom Ljubljana

3. SREBRNI

Sobota, 30. novembra 2024, ob 19.30

Gallusova dvorana

**Lucas in Arthur Jussen** *klavirski duo*

Wolfgang Amadeus Mozart, *Sonata za klavir štiriročno v C-duru, KV 521*

Robert Schumann, *Andante in variacije, op. 46 za dva klavirja*

Jörg Widmann, *Bunte Blätter za dva klavirja*

\*

Claude Debussy, *Šest antičnih epigrafov za klavir štiriročno*

Sergej Rachmaninov, *Suita št. 2, za 2 klavirja, op. 17 (1901)*

Debitanta v Srebrnem abonmaju, na mednarodnem koncertnem zemljevidu pa že od najstniških let dejavna brata Lucas in Arthur Jussen, poosebljata novo, mlado generacijo klavirskega dua: dinamično, virtuozno in navdihujočo. Glasbenika pišeta zgodovino kot prva nizozemska umetnika z ekskluzivno pogodbo z ugledno založbo Deutsche Grammophon – ta ju je označila celo za najboljši duo vseh časov.

Karizmatični dvojec, suveren v živo ali na številnih, tudi večkrat nagrajenih posnetkih, vrhunski v družbi eminentnih orkestrov ali na solističnem odru, spremeni vsak svoj nastop v edinstven dogodek. Programi, s katerimi osvaja kritike in občinstvo, so značilno raznovrsten zbir kontrastnih, med seboj učinkovito poudarjajočih se skladb. Tudi v Ljubljani nas pianista vabita na glasbeni sprehod od Mozarta, čez dolgo 19. stoletje do sodobnosti – slednjo uteleša sloviti Jörg Widmann, ki dokazuje, da je izjemnost priznanega dua navdih tudi najvidnejšim skladateljem današnjega časa.

4. SREBRNI

Torek, 18. marca 2025, ob 19.30

Gallusova dvorana

**Olivier Latry** *orgle*

Louis Vierne, *Orgelska simfonija št. 3 v fis-molu, op. 28*

\*

Alexandre Guilmant, *Finale iz Orgelske sonate št. 1, op. 42*

Pierre Cochereau, *Uspavanka v spomin na Louisa Vierna*

Jean-Pierre Leguay, *Finale iz Orgelske sonate št. 1*

Improvizacija

Občudovan med organisti in cenjen varuh ugledne tradicije francoske orgelske glasbe, Olivier Latry, je že leta 1985, z rosnimi triindvajsetimi, osvojil prestižno mesto titularnega organista ikonične Notre-Dame v Parizu. Občudovan kot izvrsten improvizator brezmejne domišljije povzdiguje improvizacijo na najvišjo raven mojstrstva, z briljanco in drznostjo raziskuje vsa področja mogočnega inštrumenta ter premika meje tehničnih zmogljivosti sodobne izvajalske prakse.

Eden vodilnih ambasadorjev orgelske glasbe že desetletja navdihuje skladatelje po svetu ali pa na novo osmišlja repertoar minulih obdobij – s posebnim poslanstvom do francoske zakladnice. Slednje napoveduje tudi premišljeno zasnovan program, osredotočen na priznane glasbenike, ki so v zadnjem stoletju delovali kot organisti slovite pariške stolnice: skrivnostnega in temačnega Vierna, romantičnega Guilmanta, tokrat liričnega Cochereaua ter pod vplivom estetike modernizma izoblikovanega Leguaya. Koncert ne bo minil brez težko pričakovanih improvizacij gostujočega virtuoza.

5. SREBRNI

Sreda, 9. aprila 2025, ob 19.30

**Simon Trpčeski** *klavir*

Frédéric Chopin, *Mazurke, op. 24*

Edvard Grieg, *Suita iz Holbergovih časov, op. 40*

\*

Peter Iljič Čajkovski / Mikhail Pletnev, *Koncertna suita iz baleta Hrestač*

Sergej Prokofjev, *Sonata št. 7 v B-duru, op. 83*

Simon Trpčeski kroji svetovni vrh pianizma že več kot dve desetletji. Edinstven umetnik vrhunske, na videz igrive virtuoznosti, globoke ekspresivnosti in karizmatične odrske prezence je iskan solist prestižnih orkestrov, uveljavljen interpret na recitalih, a tudi glasbeni raziskovalec, ki si s projektom komorne glasbe Makedonissimo (od 2017) prizadeva za krepitev kulturne podobe rodne Makedonije. Prvi prejemnik uglednega naziva Nacionalni umetnik Makedonije (2011) bogati svojo razvejano kariero tudi ob plodnem sodelovanju z vodilnimi založbami (EMI Classics, ONYX Classic, LINN Records …), kar se zrcali v obsežni, večkrat nagrajeni diskografiji (Diapason d'or, Gramophon, Classics FM …).

Značilna slogovna in nacionalna širina odzvanja tudi v pričujočem programu: od niza Chopinovih stiliziranih razpoloženjskih plesnih miniatur in Griegove evokacije baročne suite s skandinavskim pridihom, skozi veličastno transkripcijo suite iz ikoničnega *Hrestača*, v kateri je ujeto razkošje orkestrskih barv, do eksplozije čustev v neizprosni mešanici grenko-sladkega žalovanja, udarne intenzivnosti in liričnosti Prokofjeva.

6. SREBRNI

Torek, 27. maja 2025, ob 19.30

**VOCES8**

**Andrea Haines**, *sopran*; **Molly Noon**, *sopran*; **Katie Jeffries-Harris**, *alt*; **Barnaby Smith**, *alt in umetniško vodenje*; **Blake Morgan**, *tenor*; **Euan Williamson**, *tenor*; **Christopher Moore**, *bariton*; **Dominic Carver**, *bas*

Orlando Gibbons, *O Clap your hands*

Orlando Gibbons, *Drop, Drop Slow Tears*

Arvo Pärt, *The Deer's Cry*

Sergej Rahmaninov, *Vsenočno bdenje, op. 37, št. 6, Veseli se, o Devica*

Jake Runestad, *Let My Love Be Heard*

Paul Smith, *Nunc Dimittis*

Ola Gjeilo, *Ubi Caritas*

Felix Mendelssohn, *Zakaj svojim angelom bo zate zapovedal, MWV B 53*

Caroline Shaw, *And the swallow*

Edward Elgar, *Nimrod (Lux Aeterna)*

*\**

Ken Burton, *A Prayer*

Thomas Tallis, *Te lucis ante terminum*

Kerensa Briggs, *Media Vita*

Thomas Weelkes, *As Vesta Was from Latmos Hill Descending*

Orlando di Lasso, *Dessus le Marché d’Arras*

Kate Rusby arr. Jim Clements, *Underneath the Stars*

Trad. spiritual arr. David Blackwell, *Steal Away*

Don McLean arr. Jim Clements, *Vincent*

George Gershwin arr. Jim Clements, *Slap That Bass*

Na krilih zavidljive angleške zborovske tradicije osnovan ter na svetovnem glasbenem zemljevidu vseprisoten in popularen vokalni oktet VOCES8 slovi po odrski prezenci, ki ustvarja redko prepletanje eteričnega in spiritualnega. Grammyjevi nominiranci 2023 navdušujejo tako z a cappella nastopi kot v sodelovanju z vodilnimi glasbeniki in orkestri. Zaščitni znak osmih osupljivo usklajenih glasov sta vsestranskost in raznovrstnost glasbenega izraza, podčrtanega z elegantno uravnoteženostjo in bogato paleto zvočnih barv.

Vodilni ansambel dobrodelne fundacije VOCES8 spodbuja mlade h kreativnosti in z metodološko inovativnostjo skrbi za glasbeno izobraževanje vseh generacij; poleg izjemne zbirke zvočnih posnetkov pa dosega globalno prepoznavnost tudi z odmevnim spletnim festivalom Live from London.

Glavni adut ansambla je obsežen in zvrstno neobremenjen repertoar, kakršen bo odmeval tudi na ljubljanskem koncertu, ki obljublja zanimivo žanrsko pestrost.

……………………………………………………………………………………

**Vpisni pogoji**

Pri vpisu abonmaja v primerjavi z rednimi cenami prihranite najmanj dvajset odstotkov.

Število sedežev v abonmajski prodaji je omejeno.

Obnovitve sedežev za lanske abonente: **do 10. junija 2024**

Vpis za nove abonente: **od 13. junija 2024**

**E-abonmajska kartica - ne tiskajmo po nepotrebnem**

E-abonmajska kartica je vedno na vašem telefonu. Pridružite se številnim abonentom, ki so klasično plastično kartico že zamenjali z elektronsko. Na vašo željo vam abonmajsko kartico seveda še vedno izdamo v fizični obliki.

**Ugodnosti za abonente**

Vsak kupec Srebrnega abonmaja si lahko za enega od koncertov cikla izbere dodatno brezplačno vstopnico. Po končanem vpisu nam svoj izbor posredujte na [vstopnice@cd-cc.si](mailto:vstopnice@cd-cc.si),

da vam bomo vstopnico posredovali po e-pošti.

Zlati in Srebrni abonenti imajo 20-odstotni popust pri nakupu vstopnic za Novoletni gala koncert opernih arij (december 2024). Začetek prodaje predvidoma septembra.

Pred koncerti Zlatega in Srebrnega abonmaja bomo organizirali kratka vodenja po razstavah v Galeriji Cankarjevega doma. Ob predhodni prijavi bo ogled razstave z vodenjem na voljo po simbolični ceni. O podrobnostih bodo abonenti obveščeni po e-pošti.

Pridržujemo si pravico do spremembe programa in izvajalcev.

Načrtujemo izvedbo vseh napovedanih koncertov. Za morebitne prestavljene koncerte bomo skušali najti nove datume. Če abonentu novi termin ne ustreza ali Cankarjev dom nadomestnega termina ne more zagotoviti, izda abonentu vrednostno kartico dobroimetja v sorazmernem znesku cene abonmaja oz. vrne kupnino.

**Cene abonmajev 2024/25**

**Zlati abonma**

*Gallusova dvorana*

I. kategorija: 282/260\* EUR

II. kategorija: 248/225\* EUR

III. kategorija: 198/176\* EUR

IV. kategorija: 148/128\* EUR

Cene vstopnic za posamezne koncerte:

1. koncert: 68/64\*, 60/56\*, 47/42\*, 36/32\* EUR

2. koncert: 65/58\*, 57/52\*, 45/40\*, 34/30\* EUR

3. koncert: 68/64\*, 60/56\*, 47/42\*, 36/32\* EUR

4. koncert: 68/64\*, 60/56\*, 47/42\*, 36/32\* EUR

5. koncert: 68/64\*, 60/56\*, 47/42\*, 36/32\* EUR

6. koncert: 65/58\*, 57/52\*, 45/40\*, 34/30\* EUR

**Srebrni abonma**

*Gallusova dvorana*

I. kategorija: 118/100 EUR\*

II. kategorija: 100/84 EUR\*

III. kategorija: 84/68 EUR\*

Cene vstopnic za posamezne koncerte:

I. kategorija: 28/24\* EUR

II. kategorija: 24/20\* EUR

III. kategorija: 20/16\* EUR

\* Z zvezdico so označene cene s popustom za mlajše od 25, starejše od 65 let in upokojence

**Način plačila**

Abonma lahko plačate s plačilno oz. kreditno kartico, gotovino, Ivanko ali naročilnico.

Lahko ga naročite tudi po e-pošti vstopnice@cd-cc.si in posredovali vam bomo predračun.

Podaljšanje in nakup abonmaja je mogoče opraviti tudi po www.cd-cc.si.

**Plačilo na obroke**

Obročno plačilo je mogoče s karticami, ki omogočajo odloženo plačilo.

**Popust**

5-odstotni ob hkratnem nakupu Zlatega in Srebrnega abonmaja za istega imetnika obeh.

**Za šole, podjetja in druge ustanove**

10-odstotni popust ob nakupu desetih ali več abonmajev

Skupinski popusti za posamezne koncerte tudi v prodaji za izven.

Informacije za prodajo skupinam: [vstopnice@cd-cc.si](mailto:vstopnice@cd-cc.si)

Dodatne informacije o nakupu abonmajev

**Informacijsko središče in prodaja vstopnic** CD (podhod Maxija):

**T** (01) 2417 299 **E** vstopnice@cd-cc.si

Odprto ob delavnikih od 11. do 13. in od 15. do 17. ter uro pred prireditvami.

Glavni pokrovitelj Zlatega abonmaja Mercator d.o.o.

Vodja programa resne glasbe

mag. Aleš Drenik

Besedila

dr. Špela Lah

Lektorirala

mag. Sonja Košmrlj

Prevedla

mag. Anina Oblak

Uredila

mag. Aleš Drenik, Katja Novak

Celostna podoba in oblikovanje

Edin Alibešter

Tisk  
Grafex agencija

Naklada

2000 izvodov

Izdal

Cankarjev dom, kulturni in kongresni center,

Prešernova cesta 10, 1000 Ljubljana, Slovenija

Maj 2024

Zanj

Uršula Cetinski, generalna direktorica